নিজস্ব প্রতিবেদন : ট্রেলারের সঙ্গে বাইকের সংঘর্ষ। দুর্ঘটনাস্থলেই মৃত্যু হল ৩ ভাইয়ের। নতুন বছরের প্রথম রাতে মর্মান্তিক এই দুর্ঘটনাটি ঘটছে পূর্ব মেদিনীপুরের হলদিয়ায়। নিহতদের বাড়ি তমলুকের রানিচক গ্রামে। পরিবার সূত্রে জানা গিয়েছে, হলদিয়ায় একটি অনুষ্ঠানে যোগ দিতে গিয়েছিলেন ৩ ভাই। অনুষ্ঠানে যোগদানের পর রাতেই বাড়ি ফিরছিলেন তাঁরা। একই বাইকে ৩ ভাই একসঙ্গে বাড়ি ফিরছিলেন। সেইসময়ই হলদিয়ার ভবানীপুর থানা এলাকায় ব্রজলালচকের মাইতি মোড়ে দুর্ঘটনাটি ঘটে। হলদিয়া-মেচেদা রাজ্য সড়কের উপর দাঁড়িয়েছিল একটি ট্রেলার। পিছন থেকে দ্রুত গতিতে এসে ওই ট্রেলারে ধাক্কা মারে বাইকটি। ঘটনাস্থলেই মৃত্যু হয় ৩ ভাইয়ের। মৃতদের নাম শেখ শামসুর জামান, শেখ নূর মহম্মদ ও শেখ সাইদুর রহমান।